ཤི་རྗེས་ཅི་ཡང་མེད་པར་ཡིད་ཆེས་བྱེད་མཁན་ཚོར་མཚོན་ན།འཆི་བ་ནི་མི་ཚེའི་ཆ་ཤས་ཤིག་ཏུ་བསམ་བློ་གཏོང་རྒྱུ་སླ་བ་རེད།སྔ་ཕྱི་ཙམ་མ་གཏོགས་ང་ཚོ་ཚང་མས་འཆི་བ་ལ་གདོང་ལེན་བྱ་དགོས།བསམ་བློ་འདིས་ང་ཚོར་མ་མཐའ་ཡང་འཆི་བ་ནི་རྒྱུན་ལྡན་ཞིག་ཏུ་འདོད་པར་གྲོགས་བྱེད་ཅིང་།ང་ཚོས་འཆི་བའི་སྐོར་ལ་བསམ་བློ་གཏོང་བར་ཆེད་དུ་གཡོལ་ནའང་།འཆི་བ་ལ་གཡོལ་མི་ཐུབ།འདི་ལྟ་བུའི་དཀའ་ངལ་ལ་གདོང་ལེན་བྱེད་པར་གདམ་ཀ་གཉིས་ཡོད་པ་ལས།གཅིག་ནི།དེ་ལ་བསམ་བློ་མི་གཏོང་བ་དང་དེ་བློ་ཡུལ་དུ་མི་ལེན་པ་དེ་ཙམ་རེད།འདིས་མ་མཐའ་ཡང་ང་ཚོའི་སེམས་ཞི་འཇམ་དུ་གནས་པར་བྱེད།འོན་ཀྱང་།དཀའ་ངལ་མུ་མཐུད་གནས་ཡོད་སྟབས།འདི་གདམ་ཀ་ཚད་ལྡན་ཞིག་མིན།སྔ་ཕྱི་ཙམ་མ་གཏོགས་ང་ཚོས་འཆི་བ་ལ་གདོང་ལེན་བྱེད་དགོས་པ་རེད།གདམ་ཀ་གཞན་དེ་ནི།དཀའ་ངལ་དེ་ལ་སམ་བློ་ཤུགས་ཆེན་བཏང་ནས་དེ་ལ་གདོང་ལེན་བྱ་རྒྱུ་དེ་རེད།ངོས་ཀྱིས་ངོ་ཤེས་པའི་དམག་མི་འགའ་ཤས་ཀྱིས།དམག་འཁྲུག་ལ་དངོས་སུ་ཞུགས་པ་ལས་མ་ཞུགས་སྔོན་ལ་འཇིགས་སྣང་ཆེ་ཟེར།གལ་སྲིད་ང་ཚོས་འཆི་བའི་སྐོར་ལ་བསམ་གཞིག་བྱས་ན།རང་གི་བསམ་བློ་འཆི་བ་ལ་གོམས་རྒྱུ་རེད་ལ།འཆི་བ་དངོས་སུ་བསླེབ་སྐབས་དངངས་སྐྲག་དང་སེམས་ཁྲལ་ཉུང་རྒྱུ་རེད།དེའི་ཕྱིར།ངོས་ཀྱིས་བལྟས་ན་འཆི་འི་སྐོར་གྱི་སྐད་ཆ་དང་བསམ་གཞིག་ནི་དགོས་ངེས་ཤིག་རེད།